Die hart van 'n ma | Maroela Media
deur Abraham Phillips
In 'n arm gemeenskap waar tik al hoe meer verwoesting en hartseer veroorsaak, vra drie ma's desperaat: wie is skuldig en wie staan dan vir geregtigheid? Maria verloor eers haar man en daarna haar seun. Ook haar suster, Stienie, en hul buurvrou Bettie moet magteloos toekyk hoe hierdie nuwe plaag hulle lewe en huise binnedring, hulle al hoe stywer vasketting aan hul uitsiglose omstandighede. Maar daar is een man wat hom beywer om die euwel te beveg en hom toenemend skaar aan die kant van die vroue: kaptein Wielieboy Mathabola. 'n Ontroerende roman oor die mens se uitgelewerdheid aan magte buite homself, en sy stryd om geregtigheid.
Abraham (Ronnie) Phillips het op Worcester groot geword. In 1992 trek hy aandag met die publikasie van Die verdwaalde land (waarvan André Brink sê: " 'n Klein boekie met 'n groot hart"). Daarna het nog verskeie romans gevolg, onder meer Erfenis van die noodlot in 1993, Die Messiasbende (1997) en Die evangelis van Kaggelsberg (2007). In 2008 is die Patrick Petersen gedenkprys aan Phillip toegeken, en in die lofrede word hy " 'n stem vir die stemloses" genoem. Hy woon steeds in Worcester.